“ศรีสุวรรณ”ร้องป.ป.ช.-ผู้ตรวจฯเอาผิด “ประยุทธ์”-คสช.ปมประกาศชื่อสว.สำรองไม่ครบตามรธน.
"ศรีสุวรรณ"ร้องป.ป.ช.-ผู้ตรวจฯเอาผิด “ประยุทธ์”-คสช.ปมประกาศชื่อสว.สำรองไม่ครบตามรธน.
"ศรีสุวรรณ"ร้องป.ป.ช.-ผู้ตรวจฯเอาผิด “ประยุทธ์”-คสช.ปมประกาศชื่อสว.สำรองไม่ครบตามรธน.
5 มิ.ย. 2562

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่าตามที่พล.อ.ประยุทธ์  จันทร์โอชา หัวหน้าคณะรักษาความสงบแห่งชาติ (คสช.) ได้ถวายคําแนะนำพระมหากษัตริย์ให้ทรงแต่งตั้งสมาชิกวุฒิสภาจำนวน 250 คน ขณะเดียวกันมีประกาศคณะรักษาความสงบแห่งชาติ ฉบับที่ 1/2562 เรื่อง การกำหนดรายชื่อบุคคลสำรอง สำหรับการคัดเลือกให้ดำรงตำแหน่งสมาชิกวุฒิสภา ตามพรป.ว่าด้วยการได้มาซึ่งสมาชิกวุฒิสภา 2561 ออกมาพร้อมๆกันจำนวน 50 คน โดยได้ประกาศในราชกิจจานุเบกษาเมื่อวันที่ 14 พ.ค.62 ที่ผ่านมานั้น
โดยการประกาศรายชื่อ สว.สำรองดังกล่าวของ คสช.ไม่เป็นไปตามรัฐธรรมนูญ 2560 ม.269 (ค) ประกอบ ม.90 (ค) และ ม.98 แห่งพรป.ว่าด้วยการได้มาซึ่งสมาชิกวุฒิสภา 2561 ที่กำหนดไว้โดยชัดแจ้งว่าจะต้องประกาศรายชื่อสำรอง 50 คนจากบัญชีรายชื่อ สว.ที่คณะกรรมการการเลือกตั้ง (กกต.) ส่งให้เลือกจำนวน 200 คน (ตามบัญชี (ก)) และอีก 50 คนจากบุคคลที่คณะกรรมการสรรหาเสนอจำนวน 400 คน (ตามบัญชี (ข)) แต่ปรากฏว่าพล.อ.ประยุทธ์  จันทร์โอชา หน.คสช. ลงนามประกาศบัญชีรายชื่อสว.สำรองเพียง 50 คนเท่านั้น และไม่ทราบว่าบัญชีรายชื่อ สว.สำรอง 50 คนที่ประกาศนั้นมาจากระบบบัญชีใดอีกด้วย
ทั้งนี้ การประกาศรายชื่อ สว.สำรองเพียง 50 คนโดยไม่สามารถระบุได้ว่ามาจากระบบบัญชีใด จะทำให้เกิดปัญหาในการขยับรายชื่อ สว.ขึ้นมาแทน หาก สว.ตัวจริงอาจหลุดจากตำแหน่งไปตามรัฐธรรมนูญ ม.111 ซึ่งจะต้องคัดเลือกบุคคลจากบัญชีสํารองเพื่อแทนตําแหน่งที่ว่าง ตาม ม.90(4) และตาม ม.98 แม้กฎหมายให้นําความใน ม.45 วรรคสอง แห่งพรป.ว่าด้วยการได้มาซึ่งสมาชิกวุฒิสภา 2561 มาใช้บังคับด้วยโดยอนุโลมก็จะไม่สามารถทำได้
โดยความผิดพลาดล้มเหลวของพล.อ.ประยุทธ์  จันทร์โอชา และคณะรักษาความสงบแห่งชาติ(คสช.) ในครั้งนี้เป็นเรื่องใหญ่ อาจถือให้เห็นเด่นชัดว่า เป็นความเย่อหย่อนในการปฏิบัติให้เป็นไปตามกฎหมายแม่บทของชาติ อันจะก่อให้เกิดปัญหาและความสับสนอลหม่านของชาติบ้านเมืองในอนาคตอันใกล้และไกล เข้าข่ายการละเว้นการปฏิบัติหน้าที่ตามประมวลกฎหมายอาญา ม.157 ด้วย
ทั้งนี้จากเหตุดังกล่าวสมาคมองค์การพิทักษ์รัฐธรรมนูญไทย จึงนำความมาร้องเรียนต่อ ป.ป.ช.ให้ดำเนินสอบสวนเอาผิดพล.อ.ประยุทธ์  จันทร์โอชา และคณะรักษาความสงบแห่งชาติ(คสช.) ตามกฎหมาย ป.ป.ช.2561 และกฎหมายอาญาต่อไป และได้เดินทางไปยื่นคำร้องต่อผู้ตรวจการแผ่นดิน เพื่อให้เสนอเรื่องพร้อมความเห็นต่อศาลปกครองวินิจฉัยว่าการกระทำดังกล่าวเข้าข่ายการละเมิดรัฐธรรมนูญหรือกฎหมายหรือไม่ โดยเฉพาะบัญชี สว.สำรอง 50 คนที่ประกาศออกมานั้น ขัดต่อรัฐธรรมนูญหรือกฎหมายหรือไม่ด้วย